stanford-oval/wikipedia huggingface dataset:
Kalkutta
Maantiede ja ilmasto

Kalkutta sijaitsee Ganges-joen suistossa, mistä se leviää Hugli-joen vartta pitkin pohjoiseen ja etelään. Sen korkeus merenpinnasta on vain 1-9 metriä. Suuri osa nykyistä Kalkutan aluetta on entistä tulvaniittyä, jonka laajeneva kaupunki on ottanut käyttöön paalutuksin ja pengerryksin. Laajenevan kaupungin väestö asettuu tulvaherkille alueille. OECD on arvioinut, että vuoteen 2070 mennessä Kalkutassa asuu 14 miljoonaa ihmistä tulvavaara-alueilla, ja se on silloin eniten ilmastonmuutoksen aiheuttamasta rannikkoutulvien lisääntyneestä uhkasta kärsivä kaupunki maailmassa.
Maaperä kaupungin alla muodostuu alluviaalikerroksista, joissa sora ja hiekka vuorottelevat kahden savipatjan kanssa. Alueella on ollut paikallisia maanjäristyksiä, esimerkiksi vuonna 1897 mutta vaikka monissa lähteissä vuoden 1737 maanjäristys lasketaan yhdeksi maailman tuhoisimmista, myöhemmät tutkijat ovat arvelleet sen tuhojen sekaantuneen samaan aikaan riehuneen trooppisen hirmumyrskyn tuhoihin.
Kalkutassa kylmimmät kuukaudet ovat tammikuu ja joulukuu, jolloin keskimääräinen alin lämpötila on 14 °C. Kuumimmat kuukaudet ovat huhtikuu ja toukokuu, jolloin keskimääräinen ylin lämpötila on 36 °C. Suurimmat sateet sijoittuvat toukokuun ja lokakuun välille. Niiden aikana sataa keskimäärin noin 1 500 millimetriä. Vuosittainen sadanta on keskimäärin noin 1 650 millimetriä.
Talous

Kalkutta on Itä-Intian liike-elämän keskus. Siellä toimii Intian toiseksi suurin pörssi, jonka toiminta alkoi vuonna 1830. Kalkutta on maailman suuri juutin tuottaja, ja muukin tekstiiliteollisuus samoin kuin elintarvike- ja terästeollisuus ovat siellä merkittäviä. Kaupungin paikka on luultavasti aikoinaan valittu kauppareittien varrelta, ja lähiseutujen hiilikaivokset ja teeviljelmät hyödyntävätkin Kalkuttaa satama- ja markkinapaikkana. Ympäristössä tuotetaan myös mangaania, kiillettä, rautamalmia ja paperia sekä petrokemian teollisuuden tuotteita. Kalkutan pääasiallinen polttoaine on kivihiili, jota käytetään sekä teollisuuden voimanlähteenä että slummien pienissä tulisijoissa.
Ulkomaalaisten sijoitusten määrää on hillinnyt epäluuloisuus Länsi-Bengalin kommunistista osavaltiohallintoa kohtaan. Viime vuosina kaupungin ja osavaltion johto ovat vakuuttaneet yritysystävällisyyttään, ja IT-alan yritykset sekä metsä- ja metalliteollisuus ovat kiinnostuneet kaupungista.
Kaikkialle levittäytyvien katukauppiaiden toiminnan rajoittamisesta on käyty kiivasta keskustelua. Tärkeimpien virastojen sisäänkäynnit ja suuret risteysalueet on julistettu "katukauppiaista vapaiksi vyöhykkeiksi", mutta rajoituksia rikotaan sielläkin.
Liikenne ja infrastruktuuri

Kaupungin keskustassa toimii raitiovaunuverkko ja vuonna 1986 avattu metrojärjestelmä, ja esikaupunkeja palvelee paikallisjunaverkko. Kaukojuna-asemia on kolme. Netaji Subhas Chandra Bosen kansainvälinen lentoasema sijaitsee kaupungin pohjoispuolella. Kalkutta on myös merkittävä jokisatama. Keskustasta pääsee kaupungin läntisiin osiin Huglijoen yli vain muutamia siltoja pitkin. Kahdeksankaistainen Howrahin silta, jota pitkin kulkevat myös junat, on maailman eniten käytetty silta. Vuonna 2006 kaupunkiin oli rekisteröity 1,5 miljoonaa ajoneuvoa. Niiden vaikutus kaupungin ilmanlaatuun on huomattava.
Kaupunkiin toimitetaan suodatettua vettä tekoaltaasta, joka on ylempänä Gangesin varrella, sekä 200 suuresta ja tuhansista pienistä kaivoista. Kuivalla kaudella veden riittävyys ja suolaisuus on ongelma, joka on aikoinaan johtanut koleran leviämiseen. Erilaisia viemärijärjestelmiä on satojen kilometrien pituudelta, mutta silti suuri osa kaupungista on ilman viemäröintiä.
Koulutus

Kaupungissa on yhdeksän yliopistoa. Kalkutan yliopisto on perustettu vuonna 1857. Yliopistolla on 153 collegea. Toinen merkittävä yliopisto, Jadavpurin yliopisto, keskittyy ennen kaikkea jatko-opiskelijoihin, kun taas Rabindra Bharati -yliopiston pääasiallista toimialaa ovat humanistiset tieteet ja taiteet.
Väestö

Kalkutassa asuu enemmän kaupunkilaisia muin missään muualla Intiassa. Väestö on kasvanut nopeasti, ja asukastiheys on valtava. Vuonna 1981 arvioitiin, että kolmannes asukkaista eli slummeissa. Väkiluku on kasvanut jatkuvasti, mutta suuria muuttoaaltoja tuli vuonna 1947 kun Bengali jaettiin Intian ja Pakistanin kesken, ja 1970-luvun alussa, kun Bangladeshissä oli itsenäisyyssota. Läheisistä osavaltioista on muuttanut paljon väestöä työnhakuun.
Kalkuttalaisista 55 % puhuu äidinkielenään bengalia, 20 % hindiä, 10 % englantia ja 15 % muita kieliä. Yli 80 % asukkaista on hinduja, muslimit ja kristityt muodostavat merkittävimmät uskonnolliset vähemmistöt, mutta kaupungissa elää myös sikhejä, jainalaisia ja buddhalaisia.
Isorokko on saatu hävitettyä, ja malarian ja lavantaudin aiheuttamat kuolemat sekä tuberkuloosi on saatu vähenemään. Kolera tappaa edelleen varsinkin köyhiä lapsia, ja Kalkutassa on maailman toiseksi eniten koleraa Mosambikin Beiran jälkeen. Ilmansaasteet ovat vakava terveyshaitta, ja noin 70 prosenttia kaupunkilaisista kärsii saasteiden aiheuttamista terveysongelmista. Kalkutassa on enemmän keuhkosyöpää (18,4 tapausta tuhatta asukasta kohti) kuin missään muussa Intian kaupungissa.
Urheilu

Kalkutan suosituimmat urheilulajit ovat jalkapallo, kriketti ja maahockey. Eden Gardensin krikettikentälle mahtuu 90 000 katsojaa. Se on Intian vanhin (perustettu 1864) ja yksi maailman suurimmista krikettikentistä. Saltlake Stadium -jalkapallostadionilla on 120 000 katsojapaikkaa, ja sekin kuuluu maailman suurimpiin.
Aiheesta muualla

Kuvia tai muita tiedostoja aiheesta Kalkutta Wikimedia Commonsissa
Kalkutan katukuvaa vuonna 1945.
Satelliittikuva Kalkuttasta (SPOT, 2007)
Appelsiinien katukauppaa.
Raitiovaunu Kalkutassa.
Kahdeksankaistainen Howrahin silta yhdistää Kalkutan ja Howrahin kaupungit toisiinsa.
Ihmisiä kukkamarkkinoilla.
Clayton Stoner

| Clayton Stoner |
| --- | --- |

Henkilötiedot
Syntynyt: 19. helmikuuta 1985 Port McNeill, Brittiläinen Kolumbia, Kanada
Kansalaisuus:  Kanada 
Jääkiekkoilija
Pelipaikka:  puolustaja
Maila:  vasen
Pituus:  193 cm
Paino:  98 kg
Seura
Seura:  Vegas Golden Knights
Sarja:  NHL
Pelaajaura
Pääsarjaura:  2005–
Aik. seurat:  Houston Aeros (AHL)   HC 05 Banská Bystrica (SvEL   Minnesota Wild   Anaheim Ducks
NHL-varaus:  79. varaus, 3. kierros, 2004 Minnesota Wild
Clayton Stoner (syntynyt 19. helmikuuta 1985 Port McNeill, Brittiläinen Kolumbia, Kanada) on kanadalainen jääkiekkopuolustaja, joka edustaa NHL-liigassa pelaavaa Vegas Golden Knightsia. Stoner tunnetaan isokokoisena peruspuolustajana, joka ei tee yleensä paljoa pisteitä.
Ura > Varhainen ura

Stoner aloitti jääkiekkouransa vuonna 2000, 15-vuotiaana, juniorijoukkue Campbell River Stormissa, paikallisessa junioriliigassa Vancouver Island Junior Hockey Leaguessa. Stoner pelasi Stormissa kaksi kautta, jonka jälkeen hän siirtyi kansalliseen Kanadan junioriliigaan WHL:ään, Tri-City Americansiin. Stoner pelasi Americansissa kolme kautta, ja vakuutti seuran riveissä NHL-seura Minnesota Wildin johdon. Niinpä vuoden 2004 NHL:n varaustilaisuudessa, Wild varasi 19-vuotiaan varausikään tulleen Stonerin riveihinsä. Stoner pelasi varauksen jälkeen Tri-City Americansissa vielä yhden kauden, kunnes vuonna 2005 hän teki sopimuksen Minnesotan kanssa.
Ura > Minnesota Wildin organisaatiossa

Stoner solmi vuonna 2005 Minnesota Wildin kanssa kolmivuotisen NHL-tulokassopimuksen. Ensimmäisen kautensa Wildin organisaatiossa Stoner vietti farmiseura Houston Aerosissa AHL:ssä. Stoner pelasi tulokassopimuksensa läpi Aerosissa ja teki kauden 2007–2008 jälkeen uuden sopimuksen Minnesota Wildin kanssa. Kausi 2008–2009 oli Stonerilta vahva AHL:ssä, ja hyvät otteet poikivat Stonerille NHL-debyytin seuraavalla kaudella, 2009–2010 Wildin paidassa. Stoner pelasi NHL-debyyttikaudellaan kahdeksan NHL-ottelua ja 26 AHL-ottelua. Seuraavalla kaudella 2010–2011, Stoner vakuutti paikkansa Wildin NHL-joukkueessa ja pelasi koko kauden NHL:ssä. Stoner pelasi kauden 2010–2011 aikana Wildissä 57 NHL-ottelua ja teki kauden aikana, 4. tammikuuta 2011 uransa ensimmäisen NHL.-maalin ottelussa New Jersey Devilsiä vastaan. Yhteensä Stoner teki kauden aikana kaksi maalia ja saalisti yhdeksän pistettä. Kausi 2011–2012 oli Stonerilta keskinkertainen, 51 NHL-ottelua, 5 tehopistettä.
Ura > NHL-työsulku ja sen jälkeinen ura

Kauden 2012–2013 osa peruuntui NHL:n työsulun vuoksi. Työsulun aikana Stoner pelasi Slovakiassa, HC 05 Banská Bystricassa. Kun NHL palasi työsulun aiheuttamalta tauolta, Stoner palasi Wildin riveihin. Hän pelasi kaikissa Wildin runkosarjaotteluissa "tynkäkauden" aikana ja teki NHL-piste-ennätyksensä, 38 ottelussa 10 pistettä. Kaudella 2013–2014 Stoner on olympiataukoon mennessä pelannut 52 NHL-ottelua ja saanut tililleen neljä syöttöpistettä.
Heinäkuun ensimmäisenä päivänä 2014 Anaheim Ducks nappasi Stonerin vapaiden pelaajien markkinoilta nelivuotisella 13 miljoonan dollarin sopimuksella.
Tilastot

Käännös suomeksi
David Odonkor

| 0 | 1 | 2 |
| --- | --- | --- |

Henkilötiedot
Koko nimi: David Odonkor
Syntymäaika: 21. helmikuuta 1984 (ikä 40) 
Syntymäpaikka:  Bünde, Nordrhein-Westfalen, Saksa
Pelipaikka: keskikenttäpelaaja, hyökkääjä
Pituus: 172 senttimetriä
Junioriseurat
1991–1995 1995–1998 1998–2002:  Holsen-Ahle  Bünder SV  Dortmund
Seurat
| Vuodet | Seura | O (M) |
| 2002–2006 2006–2011 2011–2012 2012–2013 |  Dortmund  Real Betis  Alemannia Aachen  Hoverla | 75 (2) 51 (3) 23 (2) 14 (2) |
Maajoukkue
| 2004–2006 2006–2008  |  Saksa U-21  Saksa | 15 (3) 16 (1) |
 Seurajoukkueuran tilastot kattavat vain kansalliset sarjat, päivitetty 25. maaliskuuta 2018.  Maajoukkueuran tilastot päivitetty 25. maaliskuuta 2018.
David Odonkor (s. 21. helmikuuta 1984 Bünde, Saksa) on saksalainen entinen jalkapalloilija ja nykyinen jalkapallovalmentaja.
Odonkorin ammattilaisura alkoi Borussia Dortmundissa seuran mestaruuskaudella vuonna 2002 vain 16-vuotiaana. Hän oli ennen tätä osallistunut kahdesti alle 16-vuotiaiden EM-kilpailuihin Saksan väreissä. Vuoden 2002 kisoissa hän teki maalin 8–2 päättyneessä ottelussa Romaniaa vastaan.
Häntä pidettiin Bundesliigan nopeimpana pelaajana ja yllättäen hän sai kutsun Saksan joukkueeseen vuoden 2006 jalkapallon maailmanmestaruuskilpailuihin. Hänen ensiesiintymisensä aikuisten maajoukkueessa oli tapahtunut vain kuukautta aiemmin ystävyysottelussa Japania vastaan. Odonkor esiintyi maailmanmestaruuskilpailuissa neljässä ottelussa tullen jokaisessa vaihdosta kentälle toisella puoliajalla, huipentumana ratkaiseva syöttö voittomaaliin lisäajalla Puolaa vastaan. Elokuussa 2006 Odonkor siirtyi pelaamaan Real Betisin joukkueeseen Espanjaan. Hän pelasi Betisissä viisi kautta kärsien kuitenkin jatkuvista loukkaantumisista. Odonkor valittiin silti myös vuoden 2008 jalkapallon Euroopan-mestaruuskilpailuihin pelaten yhdessä ottelussa. Kaudeksi 2011–2012 Odonkor siirtyi saksalaiseen Alemannia Aacheniin ja seuraavaksi kaudeksi ukrainalaiseen Hoverlaan päättäen sen jälkeen pelaajauransa ja siirtyen valmentajaksi. Valmentajana Odonkor on toiminut vuodesta 2013 lähtien useissa saksalaisseuroissa alasarjatasolla.
Odonkor osallistui Big Brother -televisiosarjan julkisuuden henkilöistä koostuvaan versioon vuonna 2015 poistuen talosta voittajana. Hän on esiintynyt myös useissa muissa television viihdeohjelmissa ammattilaisuransa jälkeen.
Aiheesta muualla

Viralliset sivusto (saksaksi)
Saksan joukkue – Jalkapallon MM-kilpailut 2006
1 Lehmann |
2 Jansen |
3 Friedrich |
4 Huth |
5 Kehl |
6 Nowotny |
7 Schweinsteiger |
8 Frings |
9 Hanke |
10 Neuville |
11 Klose |
12 Kahn |
13 Ballack |
14 Asamoah |
15 Hitzlsperger |
16 Lahm |
17 Mertesacker |
18 Borowski |
19 Schneider |
20 Podolski |
21 Metzelder |
22 Odonkor |
23 Hildebrand |
Valmentaja Klinsmann
Saksan joukkue – Jalkapallon EM-kilpailut 2008
1 Lehmann |
2 Jansen |
3 Friedrich |
4 Fritz |
5 Westermann |
6 Rolfes |
7 Schweinsteiger |
8 Frings |
9 Gómez |
10 Neuville |
11 Klose |
12 Enke |
13 Ballack |
14 Trochowski |
15 Hitzlsperger |
16 Lahm |
17 Mertesacker |
18 Borowski |
19 Odonkor |
20 Podolski |
21 Metzelder |
22 Kurányi |
23 Adler |
Valmentaja Löw
Dora Pejačević

Dora Pejačević.
Maria Theodora Paulina (Dora) Pejačević (10. syyskuuta 1885 Budapest, Itävalta-Unkari – 5. maaliskuuta 1923 München, Saksa) oli kroatialainen taidemusiikin säveltäjä ja maansa ensimmäinen naissäveltäjä, jonka orkesteriteoksia esitettiin julkisesti.
Dora Pejačević syntyi kroatialaiseen aatelissukuun, jolla oli linna Našicessa. Hän opiskeli musiikkia Zagrebissa, Dresdenissä ja Münchenissä, mutta hän oli paljolti itseoppinut. Hän asui eri puolilla Eurooppaa, ja ensimmäisen maailmansodan aikana hän osallistui haavoittuneiden hoitoon Našicessa.
Pejačević julkaisi vain muutamia teoksiaan, mutta niitä esitettiin sekä kotimaassa että ulkomailla. Hänen suurimuotoisiin orkesteriteoksiinsa kuuluvat pianokonsertto g-molli op. 33 ja sinfonia op. 41. Kun sinfonia kantaesitettiin kokonaisuudessaan Dresdenissä vuonna 1920, yleisö yllättyi kun säveltäjäksi osoittautui nainen; sinfoniaa verrattiin Pjotr Tšaikovskin musiikkiin. Lisäksi Pejačević sävelsi laulumusiikkia sekä piano- ja kamarimusiikkia.
Pejačević avioitui vuonna 1921 Ottomar von Lumben kanssa. Hän kuoli lapsivuoteeseen esikoispoikansa Theon syntymän jälkeen.
1930-luvulla Pejačevićin musiikki alkoi painua unhoon, ja vasta Koraljka Kos’in elämäkerta, joka ilmestyi alun perin vuonna 1982, nosti hänet kiinnostuksen ja tutkimuksen kohteeksi. 2000-luvulla hänen teoksiaan on alettu julkaista ja levyttää.
Kirjallisuutta

Kos, Koraljka: Dora Pejačević: Leben und Werk.  (Aus dem Kroatischen übersetzt von Charlotte Ivir. Beiträge zur Geschichte der kroatischen Musik)  Zagreb:  Musikinformationszentrum Zagreb, 1987.
Don Pullen

Don Pullen vuonna 1988.
Don Gabriel Pullen (25. joulukuuta 1941 Roanoke, Virginia – 22. huhtikuuta 1995 East Orange, New Jersey) oli yhdysvaltalainen jazzpianisti ja -säveltäjä, jota pidetään yhtenä free jazzin kehittäjänä. Hänet tunnettiin perkussiivisesta soittotyylistään, jossa hän käytti myös kämmensyrjää ja jopa kyynärpäitä.
Pullen aloitti uransa kirkkopianistina ja kiinnostui Art Tatumin soitosta. 1960-luvun keskivaiheilla hän säesti rhythm and blues -laulajia New Yorkissa usein sähköuruilla pianon sijasta. Jazzpianismia hän harjoitti samoihin aikoihin rumpali Milford Gravesin kanssa.
Don Pullen nousi laajempaan tunnettuuteen päästessään vuonna 1973 pariksi vuodeksi soittamaan Charles Mingusin yhtyeeseen ja sen albumeille Changes 1 ja 2. Vuosikymmenen puolivälissä hän alkoi levyttää soolopianolevyjä kanadalaiselle Sackville-levymerkille. 1980-luvun taitteessa Pullen muodosti rumpali Beaver Harrisin kanssa yhtyeen nimeltä 360 Degree Music Experience, jonka kokoonpanoon kuuluivat steel pan -rummut. Pitkäaikaisempi kokoonpano George Adams – Don Pullen Quartet syntyi samoihin aikoihin entisten Mingus-soittajien, saksofonisti George Adamsin ja rumpali Dannie Richmondin kanssa, tuloksena kymmenen albumia 1980-luvun mittaan. Yhtye kävi Suomessa ainakin 1981 ja 1985.
Pullen esiintyi ja teki levytyksiä lähes kuolemaansa asti. Hän kuoli 53-vuotiaana lymfoomaan veljensä luona New Jerseyn East Orangessa. Hän itse asui Passaicissa.
Danylo Mordovets

| Danylo Mordovets Daniil Mordovtsev |
| --- | --- |

Henkilötiedot
Syntynyt: 19. joulukuuta 1830 Danylivka sloboda, nyk. Volgogradin alueella Venäjällä
Kuollut: 23. kesäkuuta 1905 (74 vuotta) Kislovodsk, Stavropolin alue
Ammatti:  kirjailija
Kirjailija
Tuotannon kieli: ukraina, venäjä
Aiheesta muualla
Löydä lisää kirjailijoitaKirjallisuuden teemasivulta
Danylo Mordovets, myös Daniil Mordovtsev,(19. joulukuuta 1830 Danylivka sloboda, nyk. Volgogradin alueella Venäjällä – 23. kesäkuuta 1905 Kislovodsk, Stavropolin alue) oli ukrainalais-venäläinen kirjailija ja historioitsija.
Mordovets aloitti kirjallisen uransa kääntämällä runokäsikirjoituksen Králové Dvůr tšekistä ukrainaksi. Hän kirjoitti ukrainaksi romanttisen runon "Kozaky i more" (1854, 'Kasakka ja meri')  ja historiallisia kertomuksia ja romaaneja. Hän kirjoitti venäjäksi romaaneja ukrainalaisista aiheista. Häneen tekivät suuren vaikutuksen hänen kaksi käyntiään Ukrainassa, vuosina  1883 ja 1886, ja tuttavuus Taras Ševtšenkon kanssa. Hän kuvaili tapaamistaan Ševtšenkon kanssa muistelmissaan 1902. Myös tapaamiset Myh'ailo Drahomanovin ja Mykola Kostomarovin kanssa tekivät häneen vaikutuksen. Hän arvosteli voimakkaasti Panteleimon Kulišin Ukrainan historiaa koskevia näkemyksiä. Mordovets auttoi ukrainalaisia kirjailijoita Pietarissa saamaan julki kirjojaan ja hän puolusti ukrainalaista teatteria venäjäläisen lehdistön hyökkäyksiä vastaan.
Boris Kustodijevin maalaus vuodelta 1901.
Aiheesta muualla

Kuvia tai muita tiedostoja aiheesta Danylo Mordovets Wikimedia Commonsissa
Didier Flament

| Mitalit> Maa:   Ranska. Olympialaiset .Miesten miekkailu | Mitalit> Maa:   Ranska. Olympialaiset .Miesten miekkailu | Mitalit> Maa:   Ranska. Olympialaiset .Miesten miekkailu | Maa:   Ranska> .Miesten miekkailu |
| --- | --- | --- | --- |
|  Kultaa | Moskova 1980 | floretti, joukkuekilpailu |  |
|  Pronssia | Montreal 1976 | floretti, joukkuekilpailu |  |
Didier Flament (s. 4. tammikuuta 1951 Tourcoing) on ranskalainen entinen miekkailija. Hän kilpaili kesäolympialaisissa 1976 Montrealissa floretin ja säilän joukkuekilpailuissa saaden ensin mainitussa joukkueineen pronssia. Hän osallistui myös kesäolympialaisiin 1980 Moskovassa sekä floretin yksilö- että joukkuekilpailussa; jälkimmäisessä hän oli mukana voittamassa kultaa.
Columbus Solons

| Columbus Solons |
| --- | --- |
Perustettu:  1889
Kotiareena:  Recreation Park
Paikkakunta:  Columbus, Ohio
Lajit:  baseball
Columbus Solons (joissakin lähteissä myös Columbus Colts) oli Major League Baseball -joukkue, joka pelasi American Associationissa kolmen kauden ajan vuosina 1889–1891. Parhaimmillaan joukkue sijoittui liigan kakkossijalle kaudella 1890, kahdella muulla kaudella se saavutti kuudennen sijan. AA:n lakkauttamisen myötä 1891 loppui myös Solonsin MLB-taival.
Aiheesta muualla

Joukkueen historia Baseball Reference -sivustolla (englanniksi)
Didier Julia

Didier Julia (s. 18. helmikuuta 1934) on ranskalainen Union pour un Mouvement Populaire -puolueen poliitikko. Hän syntyi Pariisissa ja on erittäin pitkäaikainen kansalliskokouksen jäsen; hän on ollut virassa yhtämittaisesti vuodesta 1967.
Julia tuli erityisen tunnetuksi omatoimisesta sekaantumisestaan yrityksiin vapauttaa Irakissa vuonna 2004 panttivangiksi otetut kaksi ranskalaistoimittajaa: Georges Malbrunot ja Christian Chesnot.
Didier Kiki

| Didier Kiki> Henkilötiedot |
| --- | --- |
Syntynyt: 30. marraskuuta 1995 (ikä 28)
Kansalaisuus:   Benin
Uran tiedot
Pituus:  1.85 m
Laji:  Yleisurheilu
Saavutukset
Ennätykset:  200 m: 22.01
 Tietolaatikko päivitetty 18. joulukuuta 2016 
Didier Kiki (s. 30. marraskuuta 1995 Beninin tasavalta) on beniniläinen pikajuoksija, joka on erikoistunut 200 metrin juoksuun. Hän on edustanut maataan Rio de Janeiron kesäolympialaisissa vuonna 2016 200 metrin juoksussa. Hän sijoittui alkueränsä viimeiseksi, eli seitsemänneksi ajalla 22.27 eikä päässyt jatkoon välieriin. Hän myös osallistui yleisurheilun MM-kisoihin vuonna 2013 samalla matkalla jääden eränsä kahdeksanneksi ja viimeiseksi omalla ennätyksellään 22.01 eikä päässyt jatkoon. Hän painaa 84 kiloa ja on pituudeltaan 1.85 metriä.
Dil Kumari Bhandari

| Dil Kumari Bhandari> Lok Sabhan jäsen Sikkimistä |
| --- | --- |
 1985–1989 1991–1996  
Henkilötiedot
Syntynyt: 14. toukokuuta 1949 (ikä 75) Darjeeling, Länsi-Bengali, Intia
Puoliso:  Nar Bahadur Bhandari
Tiedot
Puolue:  Sikkim Sangram Parishad
Muut puolueet:  Intian kongressipuolue
Dil Kumari Bhandari (s. 14. toukokuuta 1949) on intialainen poliitikko, joka edusti Sikkimiä Lok Sabhassa vuosina 1985–1989 ja 1991–1996. Hän on edesmenneen Sikkimin pääministeri Nar Bahadur Bhandarin vaimo sekä Sikkim Sangram Parishad -puolueen puheenjohtaja. Hän oli yhdessä aviomiehensä kanssa merkittävässä asemassa siinä, että nepalin kieli sai tunnustetun aseman Intian perustuslaissa 20. elokuuta 1992. Vuonna 2016 hänelle myönnettiin Sikkimin osavaltion toiseksi korkein siviilipalkinto Sikkim Sewa Ratna palkkioksi hänen panoksestaan osavaltion kehittämisessä.
Bhandari valittiin Lok Sabhaan vuonna 1985, jolloin hänen miehensä jätti vuotta aiemmin saamansa parlamenttipaikan siirtyessään Sikkimin pääministeriksi. Kongressipuolue päätti olla asettamatta vastaehdokkaita, minkä vuoksi hänet valittiin yksimielisesti. Tuolloin hän edusti miehensä Sikkim Sangram Parishad -puoluetta, mutta vuonna 1989 hän päätti osallistua vaaleihin kongressipuolueen ehdokkaana. Hän hävisi vaalit, mutta voitti uudelleen kahden vuoden kuluttua.
Sikkimin vuoden 2019 osavaltio- ja Intian parlamenttivaaleissa Bhandari toimi Sikkim Sangram Parishadin puheenjohtajana ja muodosti neljän pienpuolueen liittouman.
Hänellä on poika ja kolme tytärtä.
Delorsin komissio

Delorsin komissio oli Euroopan komissio, jonka toimikausi kesti 7. tammikuuta 1985–24. tammikuuta 1995. Komissioiden puheenjohtajana toimi ranskalainen Jacques Delors.
Delorsin komissio > I komissio

| Toimialue | Komissaari | Kotimaa |
| --- | --- | --- |
| Puheenjohtaja | Jacques Delors |  Ranska |
| Varapuheenjohtaja maatalous ja kalastus | Frans Andriessen |  Alankomaat |
| Varapuheenjohtaja budjetti ja rahoitussuunnittelu ja tilintarkastus ja petostentorjunta | Henning Christophersen |  Tanska |
| Varapuheenjohtaja sisämarkkinat, verotus ja tulliliitto | Arthur Cockfield |  Britannia |
| Varapuheenjohtaja työllisyys-, sosiaali- ja tasa-arvoasiat, koulutus | Manuel Marin (nimitettiin 5.1.1986 kun Espanja liittyi yhteisöön) |  Espanja |
| Varapuheenjohtaja teollisuus, informaatio teknologia, tiede ja tutkimus | Karl-Heinz Narjes |  Saksan liittotasavalta |
| Varapuheenjohtaja kehitysyhteistyö ja laajentuminen | Lorenzo Natali |  Italia |
| Väimeren politiikka ja Pohjois-Etelä suhteet | Claude Cheysson |  Ranska |
| Ulkosuhteet ja kauppa | Willy De Clercq |  Belgia |
| Ympäristö, kuluttajansuoja, liikenne | Stanley Clinton Davis |  Britannia |
| Kalastus | António Cardoso e Cunha (nimitettiin 5.1.1986 kun Portugali liittyi yhteisöön) |  Portugali |
| Luotto, investoinnit ja finanssi ja pk-yritykset | Abel Matutes |  Espanja |
| Energia ja atomivoima | Nicolas Mosar |  Luxemburg |
| Talous ja työllisyys | Alois Pfeiffer (kuoli 1.8.198?) |  Saksan liittotasavalta |
| Tarkastustoiminta, kulttuuri ja turismi | Carlo Ripa di Meana |  Italia |
| Talous ja työllisyys | Peter Schmidhuber (nimitetty 22.9.1987) |  Saksan liittotasavalta |
| Kilpailu, sosiaali- ja tasa-arvoasiat ja koulutus | Peter Sutherland |  Irlanti |
| Aluepolitiikka ja kuluttajasuoja | Grigoris Varfis |  Kreikka |
Delorsin komissio > II komissio

| Toimialue | Komissaari | Kotimaa |
| --- | --- | --- |
| Puheenjohtaja | Jacques Delors |  Ranska |
| Varapuheenjohtaja ulkoiset suhteet ja kauppa | Frans Andriessen |  Alankomaat |
| Varapuheenjohtaja sisämarkkinat ja teollisuus ja yritystoiminta | Martin Bangemann |  Saksan liittotasavalta |
| Varapuheenjohtaja kilpailu ja finanssipalvelut | Leon Brittan |  Britannia |
| Varapuheenjohtaja talous- ja raha-asiat ja kriisinhallintatoimet | Henning Christophersen |  Tanska |
| Varapuheenjohtaja kehitysyhteistyö ja kalastus | Manuel Marin |  Espanja |
| Varapuheenjohtaja tutkimus, innovointi, tiede, kehitus, telekommunikointi ja innovaatio | Filippo Maria Pandolfi |  Italia |
| Energia (Euratom), pienyrittäjyys, tilintarkastus | Antonio Cardoso e Cunha |  Portugali |
| Audiovisuaalisuus, kulttuuri | Jean Dondelinger |  Luxemburg |
| Maatalous ja maaseudun kehittäminen | Ray MacSharry |  Irlanti |
| Välimeren ja Latinalaisen Amerikan politiikka | Abel Matutes |  Espanja |
| Kuljetus ja kuluttajasuoja | Karel Van Miert |  Belgia |
| Aluepolitiikka | Bruce Millan |  Britannia |
| Työllisyys-, sosiaali- ja tasa-arvoasiat | Vasso Papandreou |  Kreikka |
| Ympäristö ja ydinturvallisuus sekä siviiliensuojelu | Carlo Ripa di Meana |  Italia |
| Budjetti | Peter Schmidhuber |  Saksan liittotasavalta |
| Verotus ja tulliliitto | Christiane Scrivener |  Ranska |